ITD เด้ง 3% คว้างาน EPC ท่าเรือมาบตาพุด เฟส 3 มูลค่า 1.05 หมื่นลบ.
ITD วิ่ง 3% หลังคว้างานออกแบบและก่อสร้างโครงสร้างพื้นฐาน มูลค่า 1.05 หมื่นลบ. เพื่อดำเนินการก่อสร้างโครงการพัฒนาท่าเรืออุตสาหกรรมมาบตาพุด ระยะที่ 3 (ช่วงที่ 1) ระยะเวลาก่อสร้าง 33.5 เดือน
21 ธ.ค. 2564

ผู้สื่อข่าวรายงานว่าวันนี้ (21 ธ.ค. 2564) ราคาหุ้น บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 10:23 น. อยู่ที่ระดับ 2.30 บาท เพิ่มขึ้น 0.06 บาท หรือ 2.68% โดยทำจุดสูงสุดที่ 2.32 บาท และทำจุดต่ำสุดที่ 2.28 บาท ด้วยมูลค่าการซื้อขาย 54.25 ล้านบาท

โดยราคาหุ้นบนกระดานของ ITD ที่ปรับตัวขึ้นนั้นเนื่องมาจากวานนี้ (20 ธ.ค. 2564) บริษัทฯ เปิดเผยว่า ในวันที่ 16 ธ.ค.2564 ที่ผ่านมา บริษัทฯ ได้ลงนามในสัญญางานออกแบบและก่อสร้างโครงสร้างพื้นฐาน (EPC Contract) กับ บริษัท กัลฟ์ เอ็มทีพี แอลเอ็นจี เทอร์มินอล จำกัด มูลค่างาน 1.05 หมื่นล้านบาท เพื่อดำเนินการก่อสร้างโครงการพัฒนาท่าเรืออุตสาหกรรมมาบตาพุด ระยะที่ 3 (ช่วงที่ 1) ระยะเวลาก่อสร้าง 33.5 เดือน
ทั้งนี้ลักษณะงานก่อสร้างประกอบด้วย (1) เขื่อนกันทราย 5,400 เมตร, (2) เขื่อนหินกันคลื่น 980 เมตร, (3) เขื่อนกันคลื่นเคซองหล่อสำเร็จรูป 650 เมตร, (4) งานขุดลอก 2,030,000 ตารางเมตร ขุดลึกที่ระดับ -16.00 เมตร PD, (5) งานถมทะเลและปรับปรุงคุณภาพดิน 1,000 ไร่ ถมถึงระดับ +4.80 เมตร PD., (6) งานสาธารณูปโภค (งานถนน, งานระบบระบายน้ำฝน, งานระบบบำบัดและรวบรวมน้ำเสีย, ระบบดับเพลิงและระบบป้องกันอุบัติภัย, งานระบบจ่ายน้ำประปา, งานระบบไฟฟ้าส่องสว่าง, งานระบบรักษาความปลอดภัยและระบบสื่อสารโทรคมนาคม), (7) งานก่อสร้างท่าเรือบริการ, (8) งานทุ่นสัญญาณเครื่องหมายการเดินเรือ, (9) งานก่อสร้างถนนและสะพานข้ามท่อ OIL &amp; GAS ข้ามไปโครงการท่าเรือ อุตสาหกรรมมาบตาพุด ระยะที่ 3